runetrust/blame-folketinget-dk huggingface dataset:
Monika Rubin (M), 2023-10-05:
I forhold til den konkrete sag vil jeg sige, at jeg jo ikke er inde i detaljerne, og det er også derfor, jeg ikke kan svare på det spørgsmål, der kommer.
Derfor synes jeg, det er så fint, hvis ordføreren indkalder til samråd for at få svar på de her spørgsmål, og der er jeg sikker på, at hvem end ordføreren indkalder til det samråd, og det bliver formentlig udenrigsministeren eller klimaministeren, så vil de gøre deres ypperste for at svare på ordførerens spørgsmål.
Så det synes jeg endelig ordføreren skal gøre.
Pelle Dragsted (EL), 2023-10-05:
Tak for det, og tak for en engageret tale.
Når man har været hernede til de her store debatter mange gange, lægger man mærke til nogle bestemte ting, og det er ofte det her med, at der ikke rigtig kommer svar, når der er noget, der er stor interesse om.
Der er blevet spurgt ind til de økonomiske relationer mellem CIP og Moderaterne – intet svar; der er blevet spurgt ind til den her indstilling fra seks ministerier om en løsning, som kunne have givet mere havvind, hvorfor det ikke har været forelagt Folketinget – intet svar; der er blevet spurgt ind til det her særlige lidt besynderlige havvindkontor, som udenrigsministeren har oprettet under sit eget ressort – intet svar.
Kan ordføreren garantere, at Moderaterne vil medvirke til at få alt frem i den her sag?
Jeg ved, at en samlet opposition har indkaldt til samråd, og vil Moderaterne medvirke til, at vi får afdækket alt i den her meget besynderlige sag?
Monika Rubin (M), 2023-10-05:
Der var jo lidt to ting i det her.
Altså, i forhold til at vi kender løsningerne og vi bare skal implementere det, var det lidt det samme, jeg hørte, da vi præsenterede Sundhedsstrukturkommissionen, nemlig hvorfor vi ikke bare fiksede det med det samme.
Men hvis vi bare fikser det med det samme uden rent faktisk at undersøge, præcis hvad problemerne er, så ender vi med at fikse det forkerte.
I forhold til det sidste synes jeg, at ordføreren endelig skal tage fat i vores erhvervsordfører, for jeg er sikker på, at vi kan lave et rigtig fint samarbejde.
Mona Juul (KF), 2023-10-05:
Men anerkender ordføreren ikke, at vi jo kender rigtig mange af de benspænd?
Vi behøver da ikke en NEKST-gruppe til at finde ud af, hvad det er for nogle benspænd, der er.
Og vi kender jo også mange af løsningerne, f.eks. kompensation til nogle af de borgere, der bliver hårdt ramt af f.eks. at komme til at bo op ad et power-to-x-anlæg.
Så det er jo ikke, fordi der hverken mangler overblik over, hvad det er for nogle udfordringer, der er, eller hvad det er for nogle løsninger, vi kan bringe på banen.
Men lad mig også lige stille et andet spørgsmål i forhold til erhvervspolitik, som jeg jo håber meget at vi også kan få et godt samarbejde om.
Jeg synes, at der er en ting, som Moderaterne har glemt, og det er, at der rent faktisk ikke er nogen retssikkerhedsmæssig tilstand for danske virksomheder i dag, og det ønsker jeg virkelig at Moderaterne stempler hundrede procent ind i og sikrer, sammen med Det Konservative Folkeparti, kommer til at ske.
Monika Rubin (M), 2023-10-05:
Tak til ordføreren for spørgsmålet.
Jeg ser det ikke som et enten-eller, at vi skal stoppe med at sætte vindmøller op, fordi vi så skal have fokus på at opbygge alt det bagved.
Jeg ser det egentlig som to spor, der skal køre lige hurtigt.
I forhold til Danmarksdemokraternes ambitioner på klimaområdet gør det mig ikke noget, at vi i Moderaterne ikke er enige med Danmarksdemokraterne.
For os er det alfa og omega, at vi når vores målsætning i 2030 og ikke måske i 2032, 2035, 2040, fordi det gør ikke noget, hvornår det kommer, hører jeg Danmarksdemokraterne sige.
Det gør mig ikke noget, at vi er uenige om det her.
Kristian Bøgsted (DD), 2023-10-05:
Nej, men jeg kan så forstå, at vi stadig væk skal sætte dem op uden at sætte ekstra af til at udbygge elnettet.
Man vil også gerne have os over i elbiler alle sammen, men elnettet er ikke klar til at kunne trække det over det hele.
Er Moderaterne så villige til rent faktisk at gå til EU og sige, at vi er nødt til at få gjort noget ved den måde, vi har skruet elmarkedet sammen på, sådan at der ikke er tyske kapitalfonde, der kan købe de danske vindmøller og slukke for dem, for at elnettet kan klare det og de ikke får bøder for at slukke for deres egne møller nede i Tyskland?
Vil Moderaterne så være med til at kigge på det?
Monika Rubin (M), 2023-10-05:
Tak for en fin tale.
Vores sundhedsvæsen kommer til at mangle ca. 40.000 medarbejdere.
Hele den grønne omstilling kan ikke hænge sammen, hvis ikke vi skaffer mere arbejdskraft.
Jeg vil egentlig gerne høre SF om, hvordan vi skal skaffe mere arbejdskraft i Danmark generelt, for de forslag, jeg umiddelbart hører om her, når ordføreren taler med Venstre, er egentlig tiltag, hvor vi kannibaliserer hinanden i de forskellige sektorer, men vi får jo ikke flere mennesker i Danmark i den arbejdsdygtige alder af den grund.
Så jeg er nysgerrig på at høre om SF's forslag.
Pia Olsen Dyhr (SF), 2023-10-05:
For det første vil jeg gerne anholde præmissen om, at hvis man laver skattelettelser, arbejder folk bare mere.
Når man spørger danskerne bredt, siger de, at hvis de får en skattelettelse, vil de vælge at arbejde mindre, for så har de råd til det samme.
Det er min ene pointe.
Den anden pointe er, at jeg da ikke vil afvise at lave skattelettelser i bunden.
Det har SF sådan set aldrig haft et problem med.
Men så vil vi gerne lave en skatteomlægning, så det er nogle af de rigeste i det her samfund, der får lov til at betale til den skatteomlægning.
Så hvis Venstre er med på at indføre en skat for elmellemhandleren, der har tjent 45 mia. kr., er vi klar i SF.
Hans Andersen (V), 2023-10-05:
Så kom ordføreren sådan meget behændigt uden om ordet skattelettelser.
Det er åbenbart ikke et værktøj, man ønsker at tage med i værktøjskassen, når vi skal sikre, at vi ikke længere har personalemangel på vores hospitaler og plejehjem.
Men hvorfor er det sådan?
Vi taler om de samme personalegrupper her: sygeplejersken og social- og sundhedsassistenten.
For det handler vel om, at vi gør det mere attraktivt at gå på arbejde.
Pia Olsen Dyhr (SF), 2023-10-05:
Jeg lyttede til P1 Debat i går, og der var Ida Rindorf med som deltager.
Hun er hjertesygeplejerske på Riget, og noget af det, hun sagde, var, at hun arbejder 28 timer i øjeblikket.
Hun er faktisk på deltid.
Men i de uger, hvor hun har prikkevagt, kommer hun tit op og arbejder 50-60 timer.
Og forudsætningen for, at hun i de perioder kan arbejde 50-60 timer om ugen , er, at hun nogle uger faktisk har de 28 timer.
Så jeg tror egentlig, det ville være sundt for regeringen at revidere forholdet til det der med deltid lidt.
Det er ikke så simpelt som så.
Mange af de her sygeplejersker er faktisk villige til at lægge en stor indsats.
Jeg er enig i, at vi skal kigge på rigtig mange forskellige værktøjer i kassen for at lykkes med at få mere arbejdskraft.
Hvad med de 28.000, der arbejder i den private sektor, som er uddannet som enten sygeplejersker, sosu-assistenter eller pædagoger og har fundet et andet erhverv, fordi de ikke synes, det er attraktivt, fordi de ikke har kollegaer nok og lønnen ikke er høj nok?
Hans Andersen (V), 2023-10-05:
Tak for det.
Det har altid været mit indtryk, at SF har taget personalemanglen i f.eks. sundhedssektoren meget alvorligt.
Og der er jo store problemer med at få kollegaer nok i sundhedsvæsenet og ikke mindst i de kommende år.
Men anerkender SF ikke, at over for de udfordringer, vi står, med personalemangel, er vi nødt til at bruge alle værktøjer i værktøjskassen, også skattelettelser, som f.eks. vil gøre det attraktivt at gå fra deltid til fuld tid?
Og kan SF bakke op omkring at give et øget beskæftigelsesfradrag, således at sygeplejersken og social- og sundhedsassistenten får mere ud af at gå på arbejde?
Pia Olsen Dyhr (SF), 2023-10-05:
Jeg er så glad for, at hr. Jens Joel roser den indsats, som SF, Enhedslisten og Radikale Venstre har lavet med den tidligere etpartiregering, og som jo netop har været med til at gøre, at inflationen i Danmark ikke er løbet løbsk – at vi faktisk har vist en ansvarlig økonomisk kurs i rigtig mange år.
Det er jo forudsætningen for, at vi står så godt internationalt, at vi faktisk lagde bunden der.
Det, der er interessant med vores forslag – og jeg synes, hr. Jens Joel skulle lytte til det, jeg sagde med de 0,1 pct. – er, at det faktisk ikke har en indflydelse på inflationen.
Den er minimal, tæt på ingenting, i forhold til nogle af de andre forslag, regeringen har lagt frem.
Jens Joel (S), 2023-10-05:
Tak for det, og også tak for anerkendelsen af, at det, som SF foreslår, jo faktisk har en effekt på inflationen og dermed også på det, tror jeg, fælles ønske, vi har, om, at inflationen ikke skal løbe løbsk.
For det er jo dem med de mindste tegnebøger, som kommer til at betale den højeste pris, hvis man ikke får styr på inflationen.
Det er faktisk det, vi er lykkedes med i Danmark, også hurtigere, end man har gjort mange andre steder, og det er det, regeringen ønsker at sikre at vi også fremadrettet gør.
Pia Olsen Dyhr (SF), 2023-10-05:
Der kommer ikke til at være noget nyt ude i vores kommuner og regioner med det forslag, SF kommer med.
Det, vi gør, er at sætte en prop i de besparelser.
Man må jo sige, at det er rigtigt, at man skal være bekymret for inflationen.
Det kan man gøre noget ved på rigtig mange måder.
Jeg ville foreslå, at man lagde skat på mellemhandlerne i elbranchen; så vil man faktisk kunne styre inflationen endnu bedre, end man gør det ved at gøre det på velfærdsbudgettet.
Det kan vi se er noget af det, der finanspolitisk giver allermest mening.
Jens Joel (S), 2023-10-05:
Tak til SF's formand for talen.
Jeg er nok nødt til alligevel at opponere ret kraftigt imod hele den præmis, der ligger i talen, altså at de vanskelige budgetter, man lægger lige nu, skyldes skattelettelser i den kommende finanslov, for de findes ikke.
Bortset fra en marginal lettelse af befordringsfradraget til nogle af dem, der har brug for bilen til arbejde, er der ikke skattelettelser i 2024, og derfor er de vanskelige budgetter heller ikke grundet skattelettelser.
Til gengæld er der et hensyn i forhold til inflationen, som rammer dem, der har mindst, allerhårdest, og der har vi givet ekstra midler og er gået helt til grænsen af, hvad man kan gøre.
Men jeg forstår, at fru Pia Olsen Dyhr og SF vil give flere penge, og jeg vil sådan set bare stille det simple spørgsmål: Hvad er den finanspolitiske aktivitetsvirkning af det, SF foreslår?
Monika Rubin (M), 2023-10-05:
Jeg er fuldstændig enig med ordføreren i, at elnettet skal udbygges i Danmark – selvfølgelig skal det det – ellers giver det slet ikke mening.
Og jeg er også helt enig med ordføreren i, at vi skal kæmpe meget mere for klimaet på EU-plan, men altså også globalt set i resten af verden, for som jeg også har sagt tidligere her på talerstolen, er klimakampen ikke national, den er global, og det skal vi gøre meget mere for.
Pia Olsen Dyhr (SF), 2023-10-05:
Altså, for det første tror jeg, at vi er nødt til at kigge på, at der er nogle jobs i dag, som man godt kan uddanne sig videre fra.
Jeg mener, at der er nogle af dem, der er ufaglærte i dag, som ser ind i, at de ikke har et job i fremtiden, og som allerede nu skal uddannes videre.
Derfor er jeg meget positiv over for regeringens forslag, som jo er et forslag tilbage fra den tidligere regering, hvor SF sad som støtteparti sammen med Enhedslisten og Radikale, om at lave 110 pct.s dagpenge.
Det er den ene del af det.
Den anden del af det er, at jeg ikke bare tror på det der med, at vi skal finde ny arbejdskraft, men jeg er sådan set heller ikke afvisende.
Det tror jeg er det, der ligger i spørgerens spørgsmål uden at være sagt direkte, altså at kigge på international arbejdskraft.
Danmark er et af de lande, der er dårligst til at tage imod andre EU-borgere til at løse nogle af de opgaver, der er; det er vores nabolande bedre til.
Hvorfor skulle vi ikke kigge den vej?
Det er jeg ikke afvisende over for.
Og sidst, men ikke mindst, vil jeg sige: Lad os da kigge på det, der virker.
Mai Mercado (KF), 2023-10-05:
Vi er kommet med en række forslag over de seneste par måneder, og jeg kan give nogle eksempler: mulighed for at give tilskud til 12 ugers hjemmepasning, mulighed for at kunne prioritere rådgivning til ægteskaber i krise, men også mulighed for et øget servicefradrag, fordi det vil være med til at lette presset på børnefamilierne, fordi der er brug for simpelt hen at få sænket skuldrene i Danmark.
Det er nogle gode ting ordføreren siger, men helt konkret, helt ned i det rent familiepolitiske vil jeg spørge igen: Hvordan kan man så skabe den her bedre hverdag for familierne?
Morten Dahlin (V), 2023-10-05:
Tak for rosen.
Så er der jo ingen grund til at blive overrasket, når jeg holder talen til afslutningsdebatten.
Jeg blev selv far for første gang for 6 måneder siden, så det ligger mit hjerte meget nær, også selv om min lille datter er lige ved at få en tand, hvorfor hendes far kun har sovet 4 timer i nat, men til gengæld skal han så kun være på arbejde til kl. 2.00.
Det skal vi jo nok klare.
Jeg synes, det er vigtigt at give danske familier en række bedre vilkår på mange områder, og derfor vil jeg ikke kun nævne et.
Men jeg tror, det er vigtigt eksempelvis at give dem, der har behov for det, et større økonomisk pusterum i hverdagen ved at sænke skatten, så de kan bruge nogle penge på det, som er vigtigt for dem og deres familie.
Jeg tror, det er vigtigt, at man har skoler, som børnene trives i både fagligt og mentalt, både for børnenes skyld, men også fordi jeg tror, at familien fungerer bedre, hvis sønnen eller datteren kommer hjem og er glad og tryg efter en god skoledag.
Så både på skolepolitik- og skattepolitikområdet – nu nåede jeg ikke at sige noget om børnehaver og daginstitutioner, men det kan jeg måske gøre næste gang – synes jeg, vi kan gøre noget for at styrke de danske familier.
Pernille Vermund (NB), 2023-10-05:
Man kan godt høre, at ordføreren er på dybt vand, når vi taler havmiljø.
Når ordføreren nu selv nævner landbruget, synes jeg også, at man skylder at fortælle, at man som regering også dér sidder med ansvaret.
Vi har lavet en aftale om, at der skal udtages lavbundsjorde.
Det har den fordel, at det vil mindske udledningen af drivhusgasser, men det har også den fordel, at det vil mindske udledningen af kvælstof.
Hvorfor? Fordi myndighederne mangler ressourcer.
Heller ikke dér gør man det som regering godt nok.
Christian Rabjerg Madsen (S), 2023-10-05:
Tak for spørgsmålet.
Vi vil som regering vældig gerne diskutere initiativer i forhold til spildevand, men jeg vil også opfordre fru Pernille Vermund til at huske sin kærlighed til havet, når vi diskuterer, hvordan man regulerer landbruget.
Der er jo helt åbenlyst flere kilder i forhold til en situation, som ikke er tilfredsstillende i vores havmiljø.
Vi har taget en lang række initiativer og vil også fortsætte med det.
Vi har landbrugsaftalerne, som skal reducere kvælstofudledningen, og det er en aftale, som indeholder en miljøgaranti, som betyder, at hvis det, der sker nu, ikke virker nok, skal vi genbesøge det og sikre, at vi får udledningen ned.
Vi har vandrammeplanen, som blev præsenteret før sommer, hvor der er initiativer i forhold til genslyngning af åer og restaurering af søer, og så har vi havplanen, som ordføreren også henviser til, hvor der er konkrete virkemidler i forhold til ålegræs, naturlige banker til muslinger og stenrev.
Det er i øvrigt også en aftale, som indeholder en målsætning om 30 pct. beskyttet havareal.
Så der er en lang række initiativer, vi skal tage, for jeg er enig med ordføreren i, at det, vi ser her, ikke er godt nok, og derfor vil vi også meget gerne diskutere udledninger fra alle kilder.
Pernille Vermund (NB), 2023-10-05:
Tak for det.
De seneste dages billeder af iltsvind i vores indre farvande og vores fjorde er forstemmende.
Det er ikke overraskende, for det er jo billeder, som vi har set år efter år, men det er forstemmende.
Og det bliver ikke bedre, når man ser en forening som Rent Hav for 3 uger siden gå ud og dokumentere en stor brun søjle af spildevand, der står direkte op i Limfjorden, med afføring, urin og brugt toiletpapir, som bare løber direkte ud i vandet.
Vi ved fra tidligere, at 7 ud af 14 kommuner i Sydjylland har rapporteret en mindre udledning af urenset spildevand, i forhold til hvad der reelt er kommet ud i fjordene.
Det er et reelt problem.
Derfor var det også dejligt, at vi før sommerferien fik lavet en aftale, »Danmarks Havplan«, som skal gælde frem til 2030, hvor vi bl.a. forpligtede hinanden – og dermed også regeringen – på, at det her skal stoppes.
Nu har vi så fået lovprogrammet for det her folketingsår, og jeg må sige, at jeg er dybt skuffet over, at der heller ikke på det her område er noget som helst.
Der er intet ord om at stoppe udledningen af urenset spildevand.
Er det virkelig Socialdemokratiets politik, at man, på trods af at alle partier i Folketinget står bag sådan en aftale, ikke synes, det er vigtigt nok at prioritere det som lovgivning?
Christian Rabjerg Madsen (S), 2023-10-05:
Jeg er helt uenig i, at der er en sammenhæng mellem at gå på arbejde i et helt almindeligt 37-timersjob og så at mistrives.
Jeg tror tværtimod, der er en sammenhæng i, at hvis flere unge eksempelvis fik et lommepengejob ved siden af deres uddannelse, ville vi få mindre mistrivsel, fordi vi ville få nogle unge mennesker, som ville engagere sig i nogle fællesskaber, som er større end dem selv, fokusere mindre på sig selv og fokusere mere på at få et fællesskab til at fungere.
Så siger fru Franciska Rosenkilde, at det er af stor betydning, hvordan vi bruger vores velstandsstigning.
Det er nemlig rigtigt, og derfor vil man også se en 2030-plan, hvor vi bruger langt flere midler på at investere i velfærdssamfundet, end vi gør på skattelettelser – som i øvrigt er fornuftige, fordi de understøtter en stærkere beskæftigelse, som igen finansierer vores velfærdssamfund.
Franciska Rosenkilde (ALT), 2023-10-05:
Men det betyder jo rigtig meget, hvad man bruger den velstandsøgning til – om man bruger den til skattelettelser til dem, der har mest i forvejen, eller om man investerer i velfærd, i grøn omstilling og i mere tid.
Der er det, der nu hedder lærerfri timer.
Der er stress, sygdom og sygefravær.
Alt det koster rigtig meget, fordi vores arbejdsliv og familieliv ikke hænger sammen.
Christian Rabjerg Madsen (S), 2023-10-05:
Vi skal jo sørge for at være på iltholdigt vand og ikke på dybt vand, og derfor gennemgik jeg nogle af de initiativer, som vi har taget.
Det gør vi også, for vi har en aftale om at genbesøge det og etablere en miljøgaranti i forhold til landbruget.
Der bliver god brug for den lyst til at beskytte vores hav i de diskussioner, som kommer til at være, også på det her område, for det, vi ser lige nu, er ikke tilfredsstillende.
Franciska Rosenkilde (ALT), 2023-10-05:
Tak for ordet, og tak til ordføreren for talen.
I Alternativet er vi faktisk rigtig bekymrede for det opgør, som vi ser regeringen har gang i, med den velfærdsstat og det velfærdssamfund, som vi kender.
Det er et opgør, fordi vi nu som borgere er blevet en ressource for landets økonomi.
Vi skal ikke længere leve for at arbejde, men vi skal arbejde for at leve, og det er i sandhed et opgør.
Det, der er mærkeligt, er, at i de sidste 150 år har vi nedsat arbejdstiden, og vi er blevet rigere og rigere.
Det har vi gjort, fordi vi har øget produktiviteten.
Nu får vi at vide, at vi skal arbejde langt mere.
Men det, der er med det,
er, at nu har vi et velfærdssamfund og en velfærdsstat i knæ, og det har vi på grund af de politiske aftaler, der er lavet herinde igennem de sidste 20-30 år, hvor bl.a. ordførerens parti har haft magten.
Derudover er uligheden steget.
Derfor vil jeg gerne spørge ordføreren: Hvordan tror ordføreren at det at arbejde mere skal løse alle de problemer i modsætning til det, vi har set gennem tiden?
Christian Rabjerg Madsen (S), 2023-10-05:
Jamen jeg er bare helt uenig i, at jeg har talt om brugerbetaling, så jeg synes, præmissen for spørgsmålet er forfejlet.
Jeg synes, det, vi i stedet for skulle diskutere, er, hvordan vi her og nu gør mere for, at vi kan sikre, at vi har medarbejdere, som faktisk leverer en værdig ældrepleje.
Der har jeg ikke hørt Dansk Folkeparti gå til valg på et lønløft; det gjorde Socialdemokratiet til gengæld – et lønløft, som vi nu leverer på, samtidig med at vi skal have bureaukrati og regler væk, sådan at de medarbejdere, som vi skal have flere af, får bedre mulighed for at udøve deres faglighed.
Det er den udfordring, vi står med nu.
Morten Messerschmidt (DF), 2023-10-05:
Det var et fint svar – bare ikke på det spørgsmål, jeg stillede.
Det, jeg spurgte til, var det her med hr. Christian Rabjerg Madsens og Socialdemokratiets forslag om at få mere brugerbetaling i ældreplejen.
Vi har jo før set, at Socialdemokratiet lancerer tanker, og så går der nogle år, og så bliver det til virkelighed.
Det er jo det, der er sket med store bededag.
Jeg er bare bange for, at der kommer til at ske præcis det samme, når det handler om hr. Christian Rabjerg Madsens sommerforslag om at få mere brugerbetaling i ældreplejen.
Nu nedtoner man det lidt, og så kommer det som lyn fra en klar himmel om nogle år.
Christian Rabjerg Madsen (S), 2023-10-05:
Jeg tror, regeringen har været meget klar om, at vi kommer til at gennemføre det, der står i regeringsgrundlaget.
Jeg tror også, at ordføreren er klar over, at det, jeg talte om, sådan set var en modvægt til brugerbetaling og dermed noget helt andet.
Men det, diskussionen handler om, er jo, hvordan vi i fællesskab leverer løsninger, der gør, at ældre mennesker får en ordentlig og værdig ældrepleje.
Det er jeg enormt optaget af at vi leverer.
Det handler selvfølgelig om økonomi, men det handler også om medarbejdere.
Det handler om antallet af medarbejdere, og det er derfor, Socialdemokratiet gik til valg på et lønløft på 3 mia. kr. til offentligt ansatte, bl.a. sosu-assistenter – et lønløft, vi nu skal levere på i en trepartsaftale.
Morten Messerschmidt (DF), 2023-10-05:
Jeg tror, vi alle sammen under vores børn det bedste, men vi skal også huske på, at de børn har nogle bedsteforældre.
Og jeg tror, der er rigtig mange ældre, der sidder derude, som først og fremmest husker hr. Christian Rabjerg Madsens sommer som en sommer, hvor man for første gang hørte en politisk ordfører fra Socialdemokratiet tale åbent om, at man skulle have mere brugerbetaling i ældreplejen.
Jeg synes ærlig talt, at hr. Christian Rabjerg Madsen skulle forsikre de ældre, der sidder derude i dag og oplever nedskæringer på deres daglige pleje, på deres mad og rengøring, og som ser nogle af de plejecentre, ældrecentre og plejehjem osv., de måske var skrevet op til, blive lukket ned, om, at det ikke sker.
Men vi har et socialdemokratisk regeringsparti, der bruger sommeren på at tale om, hvordan vi kan få mere brugerbetaling og mere ulighed ind i ældrepolitikken, samtidig med at der skæres ned.
Der vil jeg bare høre, om hr. Christian Rabjerg Madsen vil give en garanti for, at det gør han ikke igen, og at det aldrig nogen sinde kommer til at blive gennemført på en socialdemokratisk vagt.